Saksan valtakunnan rajat vuonna 1937
**Reichsbürgerbewegung** ("Valtakunnankansalaisliike") tai **Reichsbürger** ("Valtakunnankansalaiset") on nimitys saksalaiselle liikkeelle, joka kiistää Saksan liittotasavallan laillisuuden ja pitää sitä toisen maailmansodan liittoutuneiden luomana korporaationa. Liikkeen perustajana pidetään rautatietyöntekijä Wolfgang Ebeliä, joka alkoi vuonna 1985 työpaikastaan erottamisensa jälkeen kutsua itseään Saksan kansleriksi ja kotiaan Saksan keisarillisen hallituksen komissariaatiksi.

Reichsbürger-liike kasvoi merkittävästi Euroopan pakolaiskriisin ja koronaviruspandemian seurauksena. Reichsbürger-liike myös läheni Yhdysvalloista peräisin olevaa QAnon-salaliittoteoriaa pandemian alettua, ja liikkeiden omat viestintäkanavat Facebookissa ja Telegramissa yhdistyivät vuonna 2020.

Samankaltaista liikehdintää on myös Itävallassa, missä poliisi huhtikuussa 2017 pidätti 26 aktivistia, jotka olivat itse aikoneet "pidättää" ja "tuomita" laittomasti joukon ihmisiä. Reichsbürger-liike muistuttaa myös läheisesti Yhdysvalloissa levinnyttä Sovereign citizen -liikettä.

Toiminta
--------

Reichsbürgerbewegungiin kuuluvat ovat valmistaneet omia passejaan ja ajokorttejaan. Niillä ei ole laillista asemaa, ja niiden valmistaminen on Saksan liittotasavallan lain vastaista.

Liikkeeseen kuuluvat eivät suostu maksamaan Saksan liittotasavallalle veroja. Osa jäsenistä on julistanut perustetuiksi Saksasta erillisiä itsenäisiä alueita, joiden nimiä ovat olleet muun muassa "Saksan toinen keisarikunta" ja "Preussin vapaavaltio".

Liikkeellä on hallussaan suuria määriä aseita. Vuonna 2016 eräs liikkeen jäsen tappoi poliisin, joka osallistui jäsenen yli 30:n laittomasti kootun asekokoelman takavarikointiin.

Koronaviruspandemian alkamisen jälkeen liikkeen jäsenet ovat olleet osallisena Saksaan määrättyjä karanteenioloja vastaan suunnatuissa mielenosoituksissa.

Joulukuussa 2022 Saksan poliisi teki laajan ratsian liikkeen jäsenistön keskuuteen epäillen heitä aseellisen hyökkäyksen valmistelusta maan parlamenttiin. Yli 130 kiinteistöä ratsattiin 3000 poliisin voimin ja pidätyksiä tehtiin 25.

Jäsenet
-------

Reichsbürger-liikkeeseen kuuluu useita kilpailevia ryhmittymiä, joita johtavat itse itsensä johtajiksi julistaneet henkilöt. Eräs heistä on "Saksan kuninkaana" esiintyvä Peter Fitzek, joka hallitsi käytöstä poistettua sairaalaa ja perusti laittomasti oman pankkinsa. Hän on myös toimittanut omaa terveysvakuutuspalveluaan ja valmistanut omaa valuuttaansa. Fitzekin itsensä mukaan hänellä on noin 5 000 "kansalaista". Fitzek tuomittiin heinäkuussa 2023 kahdeksaksi kuukaudeksi vankeuteen järjestyksenvalvojan pahoinpitelystä.

Vuonna 2018 Saksan sisäministeriö arvioi Reichsbürgereita olevan maassa noin 19 000. Näistä noin 950 olisi äärioikeistolaisia ekstremistejä. Aiemmin samana vuonna sanomalehti *Der Spiegel* uutisoi, että liikkeen kannattajia on myös Saksan poliisissa ja asevoimissa.

Reichsbürgerit ovat pääosin yli 50-vuotiaita ja heillä on taustaa maan heikosti menestyvien väestöryhmien piirissä.

Lähteet
-------

1. 1 2  Bennhold, Katrin & Solomon, Erika: Far-Right Group Suspected in German Plot Gained Strength From QAnon *The New York Times*.  8.12.2022. Viitattu 12.12.2022. (englanniksi)
2. 1 2  Dodman, Benjamin: Murder trial unmasks Germans who believe the Reich never ended *France24*.  29.8.2017. Viitattu 12.12.2022. (englanniksi)
3. ↑  Austria arrests 26 leaders of a group that rejects the country’s laws *The Local*.  21.4.2017. Viitattu 12.12.2022. (englanniksi)
4. 1 2  Bleiker, Carla: The Sovereign Citizen Movement *Deutsche Welle*.  20.10.2016. Viitattu 12.12.2022. (englanniksi)
5. 1 2 3 4 5  What is behind the right-wing 'Reichsbürger' movement? *Deutsche Welle*. Viitattu 23.3.2021. (englanniksi)
6. 1 2  Hakala, Heikki: Äärioikeiston järjestö kaksinkertaisti jäsenmääränsä Saksassa *Verkkouutiset*.  28.10.2018. Viitattu 23.3.2021.
7. ↑  Mahlamäki, Hanna: Sietämätön hyökkäys demokratian ytimeen, sanoi liittopresidentti – tällainen joukko on valtiopäivätalolle Berliinissä rynnänneet reichsbürgerit *Helsingin Sanomat*.  30.8.2020. Viitattu 23.3.2021.
8. ↑  25 otettu kiinni Saksassa – poliisi epäilee: äärioikeistolaiset terroristit suunnittelivat vallankaappausta *Ilta-Sanomat*.  7.12.2022. Viitattu 7.12.2022.
9. ↑  Hill, Jenny: The self-proclaimed kingdom that doesn't recognise Germany *BBC News*.  10.12.2022. Viitattu 12.12.2022. (englanniksi)
10. ↑  Jackson, James: German ‘king’ jailed after court refuses him immunity as ‘head of state’ *The Telegraph*.  14.7.2023. Viitattu 17.10.2023. (englanniksi)
11. ↑  Lehti paljastaa: Kymmeniä uusnatseja poliiseina Saksassa *MTVuutiset.fi*.  20.4.2018. Viitattu 23.3.2021.